Teknisk justering af den finansielle ramme for 2017 på grundlag af udviklingen i BNI og justering af rammebeløbene for samhørighedspolitikken (Artikel 6 og 7 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020)

MEDDELELSE FRA KOMMISSIONEN TIL RÅDET OG EUROPA-PARLAMENTET

Teknisk justering af den finansielle ramme for 2017 på grundlag af udviklingen i BNI og justering af rammebeløbene for samhørighedspolitikken



(Artikel 6 og 7 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020)

1.indledning

Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020 (i det følgende benævnt "FFR-forordningen") som ændret ved Rådets forordning (EU, Euratom) 2015/623 af 21. april 2015 og som justeret i den tekniske justering for 2016 indeholder en tabel over den finansielle ramme for EU-28 for perioden 2014-2020 udtrykt i 2011-priser (tabel 1).

I henhold til artikel 6, stk. 1, i FFR-forordningen foretager Kommissionen forud for budgetproceduren for regnskabsåret n+1 hvert år en teknisk justering af den flerårige finansielle ramme (FFR) på grundlag af udviklingen i EU's bruttonationalindkomst (BNI) og priserne og underretter Rådet og Europa-Parlamentet om resultaterne. Med hensyn til priserne fastsættes udgiftslofterne i løbende priser ved brug af den faste deflator på 2 %, som er fastsat i artikel 6, stk. 2, i FFR-forordningen. Denne meddelelse omfatter de senest foreliggende økonomiske prognoser hvad angår udviklingen i BNI.

Kommissionen beregner samtidig den margen, der er til rådighed inden for loftet for egne indtægter, der er fastsat i overensstemmelse med afgørelse 2007/436/EF, Euratom, samt det absolutte beløb for margenen til uforudsete udgifter som omhandlet i artikel 13, den samlede margen for betalinger som omhandlet i artikel 5 og den samlede margin for forpligtelser som omhandlet i artikel 14 i FFR-forordningen. I henhold til artikel 3, stk. 1, i FFR-forordningen skal underloftet for markedsrelaterede udgifter og direkte betalinger under udgiftsområde 2 desuden justeres efter overførslerne mellem søjle I og udvikling af landdistrikterne i overensstemmelse med retsakten om oprettelse af disse overførsler.

I henhold til artikel 7 i FFR-forordningen reviderer Kommissionen i 2016, sammen med sin tekniske justering for 2017 medlemsstaternes samlede tildelinger under målet om "investeringer i vækst og beskæftigelse" i samhørighedspolitikken for årene 2017-2020.

Formålet med denne meddelelse er at forelægge Rådet og Europa-Parlamentet resultaterne af de tekniske justeringer (EU-28) for 2017 i henhold til artikel 6 i FFR-forordningen og gennemgangen af rammebeløbene for samhørighedspolitikken og den tilsvarende justering af lofterne efter artikel 7 i FFR-forordningen.

2.Justering af rammebeløbene for samhørighedspolitikken (artikel 7)

På grundlag af artikel 7 reviderer Kommissionen alle medlemsstaternes samlede tildelinger under målet om "investeringer i vækst og beskæftigelse" i samhørighedspolitikken for årene 2017-2020 og anvende den tildelingsmetode, som er defineret i den relevante basisretsakt, på grundlag af de senest tilgængelige statistikker, der er til rådighed på det tidspunkt, og på grundlag af en sammenligning, for de medlemsstater, for hvilke der er fastsat et loft, mellem det kumulerede nationale BNP for årene 2014-2015 og det kumulerede nationale BNP anslået i 2012. Tildelingerne justeres, hvis der er en kumulativ afvigelse på mere end +/-5 %. Samtidig revideres Samhørighedsfonden desuden, og såfremt en medlemsstat enten for nylig er blevet berettiget til støtte fra Samhørighedsfonden eller mister sin eksisterende ret, tilføjes de fremkomne beløb til eller fratrækkes fra de bevillinger, der er tildelt medlemsstaterne for årene 2017-2020.

Det fastsættes i artikel 7, stk. 4, at de nødvendige justeringer fordeles ligeligt over årene 2017-2020, og betalingslofterne ændres ligeledes i overensstemmelse hermed for at sikre en ordnet udvikling i forhold til forpligtelsesbevillingerne. I henhold til artikel 7, stk. 5, må den samlede nettovirkning af alle disse justeringer, uanset om den er positiv eller negativ, ikke overstige 4 mia. EUR (i 2011-priser).

2.1.Resultaterne af gennemgangen af rammebeløbene for samhørighedspolitikken

Gennemgangen omfatter:

a)en gennemgang af tildelingerne for 2017-2020 baseret på de seneste statistikker og anvendelse af den samme metode til fastsættelse af de oprindelige tildelinger, der er beskrevet i punkt 1-16 i bilag VII til forordning (EU) nr. 1303/2013, for alle medlemsstater

b)en sammenligning mellem det konstaterede BNP-niveau i 2014 og 2015 og niveauet for de samme to år anslået i 2012 for de medlemsstater, for hvilke der er fastsat et loft (Bulgarien, Estland, Kroatien, Ungarn, Litauen, Letland, Polen, Rumænien, Slovakiet)

c)en gennemgang af berettigelsen til støtte fra Samhørighedsfonden baseret på data om BNI pr. indbygger for perioden 2012-2014 sammenlignet med gennemsnittet for EU-27.

For indikatorer vedrørende national- og regionalregnskaber (BNP, BNI og befolkning) omfatter de anvendte statistikker for gennemgangen af rammebeløbene for samhørighedspolitikken årene 2012, 2013 og 2014. For indikatorer vedrørende arbejdsmarkedet og uddannelsesniveauet omfatter de anvendte statistikker årene 2013, 2014 og 2015.

Gennemgangen af berettigelsen til støtte fra Samhørighedsfonden giver et tilfælde af ændring af støtteberettigelse, idet Cypern bliver fuldt ud berettiget til støtte fra Samhørighedsfonden i 2017-2020, hvilket medfører et yderligere beløb på 19,4 mio. EUR.

I betragtning af den økonomiske krises virkning på den socioøkonomiske situation i EU vil anvendelsen af tildelingsmetoden ud fra de senest tilgængelige statistikker føre til et samlet yderligere beløb, der overstiger det maksimale beløb på 4 mia. EUR i 2011-priser, der er fastsat i artikel 7, stk. 5. De positive og negative justeringer reduceres derfor forholdsmæssigt for at respektere denne grænse.